Nyanzvi Dzopesana paNyaya yeHurumende yeMubatanidzwa
VaBriggs Bomba vanoti MDC ngairwe irimo, asi VaLovemore Madhuku vachiti hapana chiri kubuda pamuchato uyu.
Pava negore kubva musi wakangoreranwa pasi chibvumirano cheGlobal Political Agreement. Asi veruzhinji vanoti hapana kuwirirana muhurumende yemubatanidzwa, zvikuru pakati pemutungamiri wehurumende, VaMorgan Tsvangirai, nemutungamiri wenyika, VaRobert Mugabe. Hapanazve kuwirirana panyaya yekuti hurumende yemubatanidzwa yakwanisa here kuvandudza zvinhu munyika, sezviri kutarisirwa neveruzhinji. Nekusawirirana uku, vamwe vanoti dai hurumende yemubatanidzwa yangoshanda kwemakore maviri chete, poitwa sarudzo dzakachena. Asi vamwewo vari kuti hurumende iyi ngaishande kwemakore mashanu. MDC iri kuti kunyange hazvo papera gore chibvumirano chanyoreranwa, ZANU-PF iri kutsika madziro pakuzadzikisa mashandiro ehurumende iyi. MDC inoti haisi kufara nenyaya yekuti VaMugabe vari kuramba kutoresa mhiko, VaRoy Bennett, semutevedzeri wegurukota rezvekuri. Bato iri riri kuchemawo nerekuti VaMugabe vakagadza vega gavhuna webhanga guru renyika, VaGideon Gono, pamwe nemuchuchusi mukuru wehurumende, VaJohannes Tomana, vasina kugara pasi nevamwe vavo sezvinodiwa neGPA. Pamusoro pezvo, MDC inoti haisi kufara nekusagdzwa kwemagavhuna ayo, uye kusungwa sungwa kuri kuitwa nhengo dzayo. SADC yaifanira kugadzirisa gakava iri, asi nyaya iyi yava kuzozeyiwa neSADC Troika. MDC inotiwo ichadzokera kuvanhu kuti ione kuti yoramba iri mumuchato uyu here neZANU-PF, kana kuti yopa ZANU-PF gupuro. Sachigaro veNCA, Doctor Lovemore Madhuku, vanoti MDC kana ichiona kuti VaMugabe havasi kutevedza zviri muGPA, inofanirwa kubuda muchibvumirano ichi. Vanotiwo havaoni chinobuda chakanaka pamuchato weMDC neZanu PF. Vanoona nezvezvirongwa zve Africa Action, VaBrigs Bomba, vanoti hurumende yemubatanidzwa yakanakira MDC nekuti munyika mukaitwa sarudzo, vanhu vachaivhotera zvakasimba nekuti iri kuratidza kuti inogona kuunza shanduko munyika. Dzimwe Nhau Kubva kuStudio7...